Disko (LPS-sang)

«Disko» er en slovensk jazzinspirert storbandlåt fra 2022, utgitt av det slovenske bandet LPS. Låten er skrevet av bandet selv og vant den slovenske sangkonkurransen EMA lørdag 19. februar 2022. Låten ble utgitt kommersielt 1. april samme år og var Slovenias bidrag i Eurovision Song Contest 2022 i Torino i Italia.

Om sangen 
«Disko» er skrevet av det slovenske bandet LPS. Sangen har elementer av jazz, storbandmusikk og pop, og den har slovensk tekst. Sangen ble første gang offentliggjort på RTVSLOs nettsider 26. november 2021, sammen med de andre deltakerlåtene i EMA 2022. «Disko» ble offisielt utgitt på strømmetjenester 1. april 2022.

Eurovision Song Contest

EMA 2022 
Høsten 2021 sendte bandet sangen inn til den slovenske musikkonkurransen EMA 2022, der vinneren får representere Slovenia i Eurovision Song Contest 2022. Arrangøren, RTVSLO, fikk inn 127 låter. LPS fikk delta i forhåndskonkurransen EMA Freš som ble avholdt 28. januar 2022. Der kvalifiserte «Disko» og tre andre låter seg til hovedkonkurransen EMA i februar.

Hovedkonkurransen besto av to semifinaler 5. og 12. februar 2022, med finalen lørdag 19. februar. I hver semifinale deltok ti låter – åtte av etablerte artister og to deltakere fra EMA Freš. «Disko» deltok i semifinale 2 lørdag 12. februar og kvalifiserte seg til finalen etter å ha vunnet semifinalen. I finalen 19. februar deltok tolv låter, og «Disko» vant til slutt konkurransen med 103 poeng. Gjennom seieren ble «Disko» Slovenias bidrag i Eurovision Song Contest 2022.

I Eurovision 

Sangen deltok i semifinale 1 i Pala Olimpico i Torino tirsdag 10. mai 2022. Der endte den sist blant 17 deltakere, og den kvalifiserte seg dermed ikke til finalen lørdag 14. mai 2022.

Referanser 

Slovenske sanger
Slovensk musikk
Sanger fra 2022
Bidrag til Eurovision Song Contest 2022